
Ministru kabineta rīkojums Nr. 247
Rīgā 2023. gada 2. maijā (prot. Nr. 24 16. §)
Par valsts nekustamā īpašuma "Ziedgravu estrāde" Laidzes pagastā, Talsu novadā, nodošanu bez atlīdzības Talsu novada pašvaldības īpašumā
· 1. Saskaņā ar Publiskas personas mantas atsavināšanas likuma 42. panta pirmo daļu un 43. pantu un Meža likuma 44. panta ceturtās daļas 2. punkta "c" apakšpunktu atļaut Izglītības un zinātnes ministrijai nodot bez atlīdzības Talsu novada pašvaldības īpašumā valsts nekustamo īpašumu "Ziedgravu estrāde" (nekustamā īpašuma kadastra Nr. 8868 007 0264) – zemes vienību (zemes vienības kadastra apzīmējums 8868 007 0252) 0,7903 ha platībā, tai skaitā meža zemi 0,3380 ha platībā, –  Laidzes pagastā, Talsu novadā, kas ierakstīts zemesgrāmatā uz valsts vārda Izglītības un zinātnes ministrijas personā (turpmāk – nekustamais īpašums).
· 2. Talsu novada pašvaldībai:
· 2.1. nekustamo īpašumu (izņemot meža zemi) saskaņā ar Pašvaldību likuma 4. panta pirmo daļu izmantot pašvaldības autonomo funkciju īstenošanai;
· 2.2. nekustamā īpašuma sastāvā esošo meža zemi saskaņā ar Meža likuma 44. panta ceturtās daļas 2. punkta "c" apakšpunktu un Pašvaldību likuma 4. panta  pirmās daļas 2. punktu izmantot pašvaldības autonomās funkcijas īstenošanai – parka ierīkošanai un uzturēšanai. Parka izveidē un apsaimniekošanā ievērot Ministru kabineta 2013. gada 5. marta noteikumos Nr. 123 "Noteikumi par parku un mežaparku izveidošanu mežā un to apsaimniekošanu" minētās prasības.
· 3. Talsu novada pašvaldībai nekustamo īpašumu bez atlīdzības nodot valstij, ja tas vairs netiek izmantots šā rīkojuma 2. punktā minēto funkciju īstenošanai.
· 4. Talsu novada pašvaldībai, nostiprinot zemesgrāmatā īpašuma tiesības uz nekustamo īpašumu:
· 4.1. norādīt, ka īpašuma tiesības nostiprinātas uz laiku, kamēr Talsu novada pašvaldība nodrošina šā rīkojuma 2. punktā minēto funkciju īstenošanu;
· 4.2. ierakstīt atzīmi par aizliegumu atsavināt nekustamo īpašumu un apgrūtināt to ar hipotēku.
· 5. Šā rīkojuma 4.2. apakšpunktā minēto aizliegumu – apgrūtināt nekustamo īpašumu ar hipotēku – nepiemēro, ja nekustamais īpašums tiek ieķīlāts valsts aizdevuma nodrošināšanai, lai saņemtu Eiropas Savienības fondu atbalstu.

